ያለጊዚያቸው ከሚሞቱ ስድስት ሰዎች አንዱ በመርዛማ ኬሚካሎች ተጋላጭነት እንደሚሞት ጥናት አመለከተ
በአለም ላይ ያለ ጊዜያቸው ከሚሞቱ  ስድስት ሰዎች  አንዱ ለመርዛማ ኬሚካሎች ባለው ተጋላጭነት እንደሚሞት ጥናት አመለከተ፡፡የአየር ብክለት፣ ጦርነት፣ ከርሃብና ከተፈጥሮ አደጋዎች በበለጠ ገዳይ እንደተሰኘም ነው  ጥናቱ ይፋ ያደረገው፡፡የተበከለ አየር እና ውሃ ከጦርነቶችና  ግጭቶች፤ ርሃብና የተፈጥሮ አደጋዎች በላይ በአለም በርካቶችን በየአመቱ እየገደለ ነው፡፡በኤች አይ ቪ፤ በሳንባ ነቀርሳ እና በወባ በሽታ ሳቢያ የሚሞቱ ሰዎች ቁጥር እንኳን የአካባቢ ብክለት ከሚያስከትለው ሞት ቁጥሩ በእጅጉ ያነሰ መሆኑን ነው ጥናቱ ያመላከተው፡፡ሀሙስ እለት ላንሴት ሜዲካል መጽሄት ላይ የወጣው የጥናት ውጤት እንደጠቆመው፥ እንደ አውሮፓውያኑ የዘመን ቀመር 2015 በአለም ላይ ያለ ጊዜያቸው ከሚሞቱ  ስድስት ሰዎች አንዱ ለመርዛማ ኬሚካሎች ባለው ተጋላጭነት መሞቱ ተረጋግጧል።የመርዛማ  ኬሚካሎች ያስከተሉት የገንዘብ ኪሳራ ሲሰላ ደግሞ ወደ 4 ነጥብ 6 ትሪሊየን ዶላር የሚደርስ ሲሆን ከአለም ምጣኔ ሃብት 6 ነጥብ 2 በመቶውን ይይዛል እንደማለት ነው፡፡የአካባቢ ብክለቱን ተከትሎ የሞቱት ሰዎች ቁጥር  በኤች አይ ቪ፤ ሳንባ እና ወባ በሽታዎች ከሞቱት ሰዎች ቁጥር በእጥፍ የላቀ ስለመሆኑም  ነው  በጥናቱ የተመለከተው፡፡የአካባቢ ብክለት የሰዎችን በህይወት የመኖር ፤የጤንነት፤የስራ ደህንነትና የህጻናት ጤንነትና ጥበቃን በከፍተኛ ሁኔታ የሚጎዳ መሆኑ ቢታወቅም እና  በተለያየ ጊዜ ይሄን አስመልከቶ ጥናቶች ቢካሄዱም ኤች አይ ቪ ኤድስ ወይም የአየር ንብረት ለውጥ የተሰጠውን ትኩረት ያህል  እንዳልተሰጠው የገለጹት በኒው ዮርክ የሚገኘው የኢካን የህክምና ትምህርት ቤት መምህር የሆኑት ፍሊፕ ላንድሪጋን ናቸው፡፡በእስያና አፍሪካ አህጉር የሚኖሩ ህዝቦች የበለጠ ለአካባቢ ብክለቱ ተጋላጭ ናቸው የተባለ ሲሆን፥ ከሀገራት ደግሞ ህንድ ቀዳሚውን ቦታ ይዛለች፡፡እንደ ፈረንጆቹ አቆጣጠር በ2015 በህንድ 2 ነጥብ 5 ሚሊየን በቻይና ደግሞ 1 ነጥብ 8 ሚሊየን ሰዎች ከአካባቢ ብክለት ጋር በተያያዙ በሽታዎች ሞተዋል ሲል የገለጸው ሪፖረቱ ፤ በባንግላዲሽ፣ ፓኪስታን፣ሰሜን ኮሪያ፣ ደቡብ ሱዳን እና ሀይቲም 5 በመቶ የሚሆነው ሞት ከሚከሰትባቸው ሀገራት ውስጥ አስቀምጧቸዋል፡፡አብዛኛውን ጊዜ ከአካባቢ ብክለት ጋር ተያይዞ የሚመጣ ሞት የሚከሰተው ዝቅተኛና መካከለኛ ገቢ ባላቸው ሀገራት ላይ ሲሆን፥ ለዚህ ምክንያቱ ደግሞ ሀገራት ብክለቱን ለመቆጣጠር በትኩረት ባለመስራታቸው ነው መባሉን የዘገበው ኤቢሲ ኒውስ ነው፡፡    አብዛኛውን ጊዜ የአካባቢ ብክለት ጋር ተያይዞ የሚመጣ ሞት የሚከሰተው ዝቅተኛና መካከለኛ ገቢ ባላቸው ሀገራት ላይ ሲሆን ምክኒያቱ ደግሞ ብክለቱን ለመቆጣጠር ትኩረት አድርገው ስለማይሰሩ ነውም ተብሏል ሲል የዘገበው ኤቢሲ ኒውስ ነው፡፡  ( ቃልኪዳን ሐሰን)   